”መንግሥት ለኮሪያ የንግድ ማኀበረሰብ ድጋፍ ለማድረግ ዝግጁ ነው”-ሚኒስትር ቴድሮስ
 – ኢትዮጵያ በምትጓዝበት የልማት ጎዳና የኮሪያ የንግድ ማኀበረሰብ በየትኛውም የልማት መስክ ቢሰማራ መንግሥት አስፈላጊውን ድጋፍና ማበረታቻ ለማድረግ ዝግጁ መሆኑን የውጭ ጉዳይ ሚኒስትር ገለጹ። በደቡብ ኮሪያ ርዕሰ መዲና ሴዑል በተካሄደው “የኮሪያ ኢትዮጵያ የንግድ ፎረም” በውጭ ጉዳይ ሚኒስትር ዶክተር ቴድሮስ አድሓኖም የተመራው 160 የንግድ የልዑካን ቡድን አባላት ተካፋይ ሆኗል። በፎረሙ መክፈቻ ላይ ዶክተር ቴድሮስ እንዳሉት የአገሪቱ የንግድ ማኀበረሰብ በኢትዮጵያ በየትኛውም የልማት መስክ ቢሰማሩ መንግሥት በሚያደርገው ድጋፍ ሁለቱ አገሮች በጋራ ተጠቃሚ ይሆናሉ። በኢትዮጵያ ባለው ምቹ የኢንቨስትመንት አማራጮቸ በመጠቀም የደቡብ ኮሪያ ኩባንያዎች በንግድና በኢንቨስትመንት ዘርፍ በመሰማራት ልምዳቸውን ሊያካፍሉ እንደሚገባም ጠቁመዋል። በተለይ በትላልቅ የመሣሪያዎች መገጣጠሚያ፣ በአውቶሞቢል ምርት፣ በማዕድን ፍለጋ፣ በአግሮፕሮሰሲንግ፣ በጨርቃ ጨርቅና አልባሳት፣ በማኑፋክቸሪንግ፣ በቆዳና ቆዳ ውጤቶች ቢሰማሩ ውጤታማ ሊሆኑ እንደሚችሉም አስረድተዋል። “በእነዚህ ዘርፎች የደቡብ ኮሪያ ባለሀብቶች በኢትዮጵያ ውስጥ ቢሰማሩ በርካታ ዕድሎች ያሏቸው በመሆኑ የቴክኖሎጂ ሽግግር ለማድረግ ይረዳል። የኢንዱስትሪ ሚኒስቴር የኮሪያ ባለሀብቶች የሚሰማሩበት ቦታ ቦሌ ለሚ ተብሎ በሚጠራው አካባቢ የኢንዱስትሪ ዞን ግንባታ በማጠናቀቅ ላይ ይገኛል” ብለዋል። ዶክተር ቴድሮስ እንዳሉት መንግሥት የንግድ ተልዕኮ፣መድረክ፣ የመረጃ ልውውጥና አስፈላጊ በሆኑ ተቋማት መካከል ለማድረግ አስፈላጊውንነ ትብብር ያደርጋል። በኢትዮጵያ ያሉት የኢንቨስትመንት አማራጮች ለውጭ ባለሀብቶች ምቹ በመሆናቸው ጥቂት የኮሪያ ኩባንያዎች በቆዳና በጨርቃ ጨርቅ የተሰማሩ መሆኑን የገለጹት ሚኒስትሩ፣ የተወሰኑት ወደ አውቶሞቢል ምርት እየተሸጋገሩ መሆናቸው ተናግረዋል። የኢትዮጵያ የንግድና የዘርፍ ማኀበራት ምክር ቤት ፕሬዚዳንት ወይዘሮ ሙሉ ሰለሞን እንዳሉት በደቡብ ኮሪያና ኢትዮጵያ መካከል ያለው የንግድ ግንኙነት እየተጠናከረ መምጣቱን የሚያሳይ ምልክት መታየት ጀምሯል። እንደ አውሮጳውያን አቆጣጠር በ2011 የደቡብ ኮሪያ ከፍተኛ የልዑካን ቡድን በኢትዮጵያ ጉብኝት ባደረገበት ወቅት ምክር ቤቱ ከኮሪያ የኢንዱስትሪዎች ፌዴሬሽን ጋር የመግባቢያ ስምምነት እንደተፈራረመ አስታውሰዋል። በሁለቱ አገሮች መካከል ያለው የንግድና ኢንቨስትመንት ግንኙነት ዕድገት እያሳየ መምጣቱን ገልጸው፣ ደቡብ ኮሪያ ወደ ኢትዮጵያ ከምትልከው ዕቃዎች እንደ አውሮጳውያን አቆጣጠር በ2004 ከነበረበት 47 ሚሊዮን ዶላር በ2011 ወደ 117 ሚሊዮን ዶላር ማደጉን ገልጸዋል። በተመሳሳይ ኢትዮጵያ ወደ ደቡብ ኮሪያ ኮሪያ ከምትልካቸው የግብርና፣ የቅባት እህሎችና እንስሳት በተመሳሳይ ጊዜ ከነበረበት 46 ሚሊዮን ዶላር ወደ 159 ሚሊዮን ዶላር ዕድገት አሳይቷል። በቀድሞው ጠቅላይ ሚኒስትር መለስ ዜናዊ የተመራ ከፍተኛ የልዑካን ቡድን እንደ አውሮጳውያን አቆጣጠር በ2011 በደቡብ ኮሪያ ይፋ የሥራ ጉብኝት ያደረገ ሲሆን፡ በተመሳሳይ የደቡብ ኮሪያ ፕሬዝዳንት ሊ ምዩንግ ባክ የተመራ ከፍተኛ የልዑካን ቡድን ይፋ የሥራ ጉብኝት በኢትዮጵያ ማድረጉ ይታወቃል። በሁለቱ አገሮች ከፍተኛ ባለሥልጣናት የተመራው የልዑካን ቡድን የአገሮቹ የንግድ ማኀበረሰብ በማቀራረብ ሁለትዮሽ የንግድ ግንኙነት ለመፍጠርና ኢንቨስትመንትን ለማበረታታት ያገዘ እንደነበረም ወይዘሮ ሙሉ አስታውሰዋል። የኢትዮጵያ አየር መንገድ ከአዲስ አበባ ወደ ሴዑል የሚያደርገው በረራ በሁለቱ አገሮች መካከል የንግድ፣ የቱሪዝም፣ የኢንቨስትመንትና የሕዝብ ለሕዝብ ግንኙነት ለመፍጠር እንደሚያስችል ገልጸዋል። የደቡብ ኮሪያ የኢንዱስትሪና ቴክኖሎጂ ምክትል ሚኒስትር ሚስተር ኪም ጄ ሆንግ በበኩላቸው ባለፉት 50 ዓመታት በአገሮቹ መካከል የነበረው የንግድ ግንኙነት ዕድገት የታየበት ቢሆን “የኮሪያ ኢትዮጵያ የንግድ ፎረም” ግን የንግድ ግንኙነቱን ወደላቀ ደረጃ ለማሸጋገር እንደሚረዳ ተናግረዋል። የእርነስት ኤንድ ያንግ የኢትዮጵያ አስተዳዳሪ አቶ ዘመዴነህ ንጋቱ በኢትዮጵያ ያለውን የኢንቨስትመንት አማራጭና ዕድል የተመለከተ ገለጻ ማድረጋቸውን የኢትዮጵያ ዜና አገልግሎት ዘግቧል።